Jong man op dansvloer in PE doodgeskiet(Argieffoto) Die polisie vermoed die aanval op ŉ jong man van Gqeberha (Port Elizabeth) wat in ŉ kuierplek doodgeskiet is, was ŉ geteikende moord. Anele Ncate was Saterdag omstreeks 21:30 op die dansvloer van die Stadium Tavern in Soweto-on-Sea, toe twee onbekende mans die kuierplek binnegekom en met vuurwapens op hom losgebrand het, sê kapt. André Beetge, polisiewoordvoerder. “Hulle het klapmusse opgehad en nadat hulle hom verskeie kere geskiet het, het hulle in ŉ onbekende swart voertuig van die toneel gevlug,” sê Beetge. “Niks is tydens die aanval geneem nie en die polisie vermoed dat dit ŉ moontlike geteikende moord was.” Enigiemand met inligting oor die voorval kan lt.kol. Willie Mayi by die Oos-Kaapse provinsiale eenheid vir georganiseerde misdaad kontak by 082 697 5914. Anonieme wenke kan ook by die polisie se Stop Misdaadnommer 08600 10111 aangemeld word.